Schweinepfeffer

Schwoinepeffer is ä Gerischd aus Innereie. Normal macht mer noch Schwoineblut am Schluss noi, awwer des muss ach net soi. Es geht ach ohne. Wischdisch is, dass mer agereehschdes Mähl verwende duht.

 Rezept 
Do is e Rezept, wie mer des aus Schiwwerschdat kennt:

 Zutade 
 2 Schwoinezunge
 2 Schwoineherze
 4 Schwoineniere

evenduell noch ä Pund Bauchlabbe odder Schälribble
 4 Zehe Knobloch
 1 middleri Zwiwwl
 4 Nelge
 1 Essleffl Marau
 1 Lorbeerbladd
 1 Essleffl schwarze gemahlene Peffer (jo wers peffrischer will halt mäh)
 1 guhde Schuss Essisch
 1 guhdi Pries Zugger
 1-2 Lidder Fläschbrieh
 ca. 9-12 gheifde Essleffl Mähl

Wammer hot: 1 Gläsel mit Schwoineblut

 Zubereidung 
Des ganze Fläsch in ähn große Topf noi un mit Fläschbrieh bedegge. Knobloch, mit Nelge un Lorbeer gschbickt Zwiwwl, Maurau, Essisch, Peffer un Zugger dezu gewwe un hochkoche losse. Dann de Herd uff niedrische Stuf runnerschalde un gut ä Schdunn köchle losse. Deggl druff.

Währenddesse des Mähl in ä beschichd Pann gewwe un areschde. Muss debei bleiwe. Am Afang kammer ruhisch bissl mä Hitz dragewwe, awwer wann des langsam braun werd (mer muss nadierlisch immer mit ähm Holzleffl umriehre), solld mer die Hitz reduziere. Alla, un wann des dann schä dunglbraun is (net zu arg dungl, sunschd werds bidder!), no is des ferddisch.
Wann das des Fläsch ä Schdunn gekechlt hot, dann duht mer des ganze Fläsch in ä Schissl. Die Zwiwwl un was noch so drin rumschwimmt rausfische, odder abseihe, dass mer die Brieh hot. Dann duht mer des gereschde Mähl am beschde in ähn Seiher oder ä foines Sieb, hängt des üwwer de Topf un gibt noch un noch die uffgfannge Brieh do noi un schdreichd des ganze / den ganze Brei durch des Sieb. So gibts kä Klumbe.

Aller un wann des alles durch is, dann duht mer des Fläsch widder noi un lossts nochmol uffkoche.
Abschmegge mit Essisch, Salz un Peffer.

Wann mer Blut hot, dann gibt mer des zu Schluss noi, darf awwer nimmie koche!

Dezu esst mer gern ganz normale Salzgrumbeere.

Kategorie:Pälzer Kisch